RO
12.6.2023
Jurnalul Oficial al Uniunii Europene
C 205/35
TRIBUNALUL Hotărârea Tribunalului din 8 martie 2023 – Campine și Campine Recycling/Comisia (Cauza T-94/20) (1) [„Răspundere extracontractuală – Concurență – Înțelegeri – Piața reciclării bateriilor pentru automobile – Decizie prin care se constată o încălcare a articolului 101 TFUE – Hotărâre prin care se anulează în parte decizia și se reduce cuantumul amenzii aplicate – Refuzul Comisiei de a plăti dobânzi moratorii – Articolul 266 TFUE – Articolul 90 alineatul (4) din Regulamentul delegat (UE) nr.
1268/2012 – Încălcare suficient de gravă a unei norme de drept care conferă drepturi particularilor – Rată a dobânzii moratorii”] (2023/C 205/39) Limba de procedură: engleza Părțile Reclamante: Campine (Beerse, Belgia), Campine Recycling (Beerse) (reprezentanți: C. Verdonck și B. Gielen, avocate)
Pârâtă: Comisia Europeană (reprezentanți: P. Rossi, G. Wilms și L. Wildpanner, agenți)
Obiectul Prin acțiunea formulată, reclamantele solicită, cu titlu principal, în temeiul articolului 268 TFUE și al articolului 340 al doilea paragraf TFUE coroborate cu articolul 266 al doilea paragraf TFUE, pe de o parte, repararea prejudiciului pe care acestea l-ar fi suferit întrucât Comisia Europeană nu a efectuat plata unor dobânzi moratorii care ar fi fost datorate în urma Hotărârii din 7 noiembrie 2019, Campine și Campine Recycling/Comisia (T-240/17, nepublicată, EU:T:2019:778) și, pe de altă parte, plata dobânzilor moratorii aferente acestei despăgubiri și, cu titlu subsidiar, în temeiul articolului 263 al patrulea paragraf TFUE, anularea deciziei care figurează în scrisoarea Comisiei din 13 ianuarie 2020 sau, cu titlu mai subsidiar, în scrisoarea acesteia din 10 decembrie 2019 privind refuzul de a le plăti dobânzile moratorii menționate și obligarea Comisiei la despăgubiri în temeiul articolului 340 TFUE sau la adoptarea unor măsuri adecvate pentru a se conforma pe deplin hotărârii menționate, în conformitate cu cerințele prevăzute la articolul 266 primul paragraf TFUE.
Dispozitivul 1) Obligă Comisia Europeană să plătească Campine și Campine Recycling o despăgubire în cuantum de 300 637,32 de euro cu titlu de reparare a prejudiciului suferit.
2) Despăgubirea menționată la punctul 1 va fi majorată cu dobânzi moratorii de la data de 11 decembrie 2019 până la plata integrală, la rata utilizată de Banca Centrală Europeană (BCE) pentru principalele sale operațiuni de refinanțare, majorată cu 3,5 puncte procentuale.
3) Obligă Comisia să suporte, pe lângă propriile cheltuieli de judecată, pe cele efectuate de Campine și de Campine Recycling.
(1)
JO C 137, 27.4.2020